

אֹהֵב כֶּסֶף לאֹ יִשְׂבַּע כֶּסֶף
על שליטה עצמית ובקשת התענוג
מה אנחנו באמת רוצים? שאלה פשוטה, אבל כשמתבוננים בה לעומק היא הופכת למורכבת. אנחנו רוצים ליהנות, לאכול משהו טעים, לקנות, להרוויח, לנוח, לקבל עוד קצת. והרבה פעמים נדמה לנו שאם רק נשיג את הדבר הבא, נרגיש סוף סוף מסופקים. אבל אז מגיע הדבר הבא, והלב כבר מבקש משהו אחר. הבעיה אינה בכך שאנחנו רוצים ליהנות. הרצון לעונג הוא חלק טבעי מהאדם. השאלה היא האם אנחנו מנהלים את הרצון שלנו, או שהוא מנהל אותנו. האם אנחנו יודעים ליהנות ממה שיש, לעצור כשצריך, לדחות סיפוק ולבחור במה שבאמת טוב עבורנו? המקורות ביחידה מזמינים אותנו לבחון מחדש את היחסים שלנו עם הנאה, תשוקה ושליטה עצמית, ולגלות שאולי דווקא היכולת לעצור היא שמאפשרת לנו ליהנות באמת.
הרב שמחה זיסל זיו (הסבא מקלם) — חכמה ומוסר (ב:רפה, ב:שמו)
כֵּן צָרִיךְ לִהְיוֹת שֶׁהָאָדָם יִדְרֹשׁ טוֹבָתוֹ וְיִתְעַנֵּג אֶת עַצְמוֹ... כִּי כֵן טֶבַע הָאָדָם לְבַקֵּשׁ תַּעֲנוּג... מַטְּרַת הַבְּרִיאָה לְסַבֵּב אֶת הָאָדָם לְחַיֵּי עֹנֶג וְנַחַת הַהוּא.
· הסבא מקלם אינו מבקש מהאדם להילחם בעצם הרצון ליהנות. להפך, הוא רואה את בקשת העונג כחלק טבעי מטבע האדם ואף כחלק ממטרת הבריאה. השאלה החשובה היא לא האם האדם רוצה ליהנות, אלא לאן הוא מכוון את הרצון הזה ומה באמת יביא לו עונג ונחת. האם כל מה שנותן לנו הנאה ברגע מסוים באמת מוביל לחיים של עונג ונחת, או שלפעמים דווקא ההפך?
· דונו: האם שליטה עצמית פירושה לוותר על הנאה, או דווקא ללמוד לבחור את ההנאות שבאמת טובות לנו?
· נראה שעקרון ההנאה והעונג אינו בהכרח דבר שלילי. הרי האדם הראשון נברא ב"גן עדן" מקום שכל מהותו היא הנאה ועונג. אך מייד לאחר בריאתו האדם קיבל את המצווה הראשונה שניתנה אי פעם לבני אדם- שלוט בעצמך שלא תהרוס הכל. קראו:
מדרש רבה — קהלת ז, יג
בְּשָׁעָה שֶׁבָּרָא הקב"ה אֶת אָדָם הָרִאשׁוֹן, נְטָלוֹ וְהֶחֱזִירוֹ עַל [הראה לו את] כָּל אִילָנֵי גַּן עֵדֶן וְאָמַר לוֹ: "רָאָה מַעֲשַׂי כַּמָּה נָאִים וּמְשֻׁבָּחִין הֵן. וְכָל מָה שֶׁבָּרָאתִי — בִּשְׁבִילְךָ בָּרָאתִי! תֵּן דַּעַתְךָ שֶׁלֹּא תְּקַלְקֵל וְתַחְרִיב אֶת עוֹלָמִי, שֶׁאִם קִלְקַלְתָּ — אֵין מִי שֶׁיְּתַקֵּן אַחֲרֶיךָ".
· המדרש מציב מול האדם שתי אמיתות יחד: העולם נברא עבורו כדי שיוכל ליהנות ממנו, אך דווקא משום כך מוטלת עליו אחריות לשלוט בעצמו ולא להרוס את מה שניתן לו. ההנאה אינה הבעיה, אלא השימוש חסר הגבולות בה. האדם נדרש ליהנות מן העולם בלי לאבד את היכולת לעצור ולשמור עליו. האם חופש אמיתי הוא היכולת לעשות כל מה שמתחשק לנו, או גם היכולת לומר לעצמנו "עד כאן"?
רמב"ם 
משנה תורה (הלכות דעות ד:ב, יד): לאֹ יֹאכַל אָדָם עַד שֶׁתִּתְמַלֵּא כְּרֵסוֹ, אֶלָּא יִפְחֹת כְּמוֹ רְבִיעַ מִשָּׂבְעָתוֹ. [רבע פחות מכדי שובע מוחלט] כָּל זְמַן שֶׁאָדָם מִתְעַמֵּל וְיָגֵעַ הַרְבֵּה... אֵין חלִֹי בָּא עָלָיו וְמִתְחַזֵּק.
מורה נבוכים (ג, כה): [יש תועלת גדולה] כְּהִתְעַמְּלוּת הַגּוּף... אֲשֶׁר הוּא הֶכְרֵחִי לְהַתְמִיד הַבְּרִיאוּת עַל מָה שֶׁצָּרִיךְ.. .כִּשְׂחוֹק בְּכַדּוּר אוֹ הִתְאַבְּקוּת אוֹ מְשִׁיכַת הַיָּדַיִם.
אורחות צדיקים (שער האהבה)
וְכֵן אָמַר אֶחָד מִן הַחֲכָמִים: אֹכַל — לְמַעַן אֶחְיֶה. וּמַאֲמַר הַכְּסִיל: אֶחְיֶה — לְמַעַן אֹכַל.
· שלושת המקורות מציעים הסתכלות מעניינת על שליטה עצמית: המטרה אינה להימנע מהנאה, אלא לא לתת לה לנהל אותנו. הרמב"ם מלמד לאכול במידה ולהפעיל את הגוף, ואורחות צדיקים מחדד את ההבדל בין אדם שאוכל כדי לחיות לבין אדם שחי כדי לאכול. העונג הוא חלק מהחיים, אך הוא צריך לשרת את החיים ולא להפוך למטרה שמנהלת אותם. דונו: באילו תחומים בחיים אתם מרגישים שקל לעבור מהנאה בריאה למצב שבו ההנאה מתחילה לנהל אתכם?
רבנו בחיי בן יוסף אבן פקודה — חובות הלבבות (שער הבחינה — הקדמה)
[בני־האדם] רֻבָּם כְּעִוְּרִים מֵהַכִּירָם וּמֵהֲבִין גֹּדֶל מַעֲלוֹתָם [שלהם־עצמם], וְאֵינָם מַשְׂכִּילִים [מעריכים] עִנְיָנָם... [סיבה אחת היא] רֹב הִתְעַסְּקָם בְּעִנְיַן הָעוֹלָם וְתַעֲנוּגָיו, וְהִתְאַוּוּתָם מָה שֶׁלּאֹ יַגִּיעוּ מִמֶּנּוּ [יש להם שאיפות לא מציאותיות שאי אפשר לממשן]. וְהִתְעַלְּמָם מֵהַבִּיט אֶל טוֹבוֹת הַבּוֹרֵא עֲלֵיהֶם, מִפְּנֵי שֶׁלִּבָּם תָּלוּי בְּעוֹצֵם מָה שֶׁהֵם מְקַוִּים מִמְּלֵאַת [מילוי] תַּאֲוָתָם וְהַשְׁלָמַת מִשְׁאֲלוֹתָם. כִּי כָּל אֲשֶׁר יַגִּיעוּ מִמֶּנּוּ אֶל מַעְלָה מְבַקְּשִׁים מָה שֶׁהוּא לְמַעְלָה מִמֶּנּוּ [בְּעִנְיְנֵי עוֹלָם הַזֶּה] וְדוֹרְשִׁים מָה שֶׁאַחֲרֶיהָ. וְתִמְעַטְנָה בְּעֵינֵיהֶם הַטּוֹבוֹת הָרַבּוֹת [שכבר יש להם], וְתִקְטַנָּה אֶצְלָם הַמַּתָּנוֹת הַגְּדוֹלוֹת ,עַד שֶׁהֵם חוֹשְׁבִים כָּל טוֹבָה שֶׁיֵּשׁ לְזוּלָתָם כְּאִלּוּ נִשְׁלְלָה מֵהֶם. וּמָה שֶׁהִגִּיעַ אֲלֵיהֶם מִמֶּנָּה - רָעוֹת מוֹצְאוֹת אוֹתָם...
הרב פנחס הלוי הורוויץ — ספר המקנה (קידושין לב.) ספר הפלאה (כתובות סז:)
דֶּרֶךְ הָאָדָם, כְּשֶׁמַּרְוִיחַ אֵיזֶה דָּבָר הוּא שָׂמֵחַ בְּאוֹתוֹ שָׁעָה שֶׁמַּרְוִיחַ וְאַחַר־כָּךְ סוֹבֵר שֶׁכְּבָר הוּא שֶׁלּוֹ וְאֵינוֹ שָׂמֵחַ בּוֹ [משהתרגל אליו... אֲבָל אָדָם הַמַּשְׂכִּיל [יודע] כִּי זֶה שֶׁיֵּשׁ לוֹ אֵינוֹ שֶׁלּוֹ. וְכָל שָׁעָה וְשָׁעָה הוּא בְּמַתָּנָה מֵאֵת ה' יִתְבָּרַךְ הוּא שָׂמֵחַ בְּכָל עֵת [כאילו מרוויח באותה שעה].
· שני המקורות מצביעים על מלכודת עמוקה של בקשת העונג: האדם מתרגל מהר למה שיש לו, ואז מתחיל לרדוף אחר הדבר הבא. חובות הלבבות מתאר כיצד התאווה למה שעדיין חסר גורמת לנו לא לראות את הטוב שכבר קיבלנו. ספר המקנה מציע דרך אחרת: לראות בכל רגע את מה שיש כמתנה חדשה, וכך להפוך את ההרגל להכרת טובה ולשמחה. דונו: האם מרדף מתמיד אחר הדבר הבא באמת מגדיל את ההנאה שלנו, או דווקא מקטין את היכולת ליהנות ממה שכבר קיים?
· שתפו: איזה דבר בחיים שלכם הפך עם הזמן מ"מתנה" ל"מובן מאליו"?
רמבם דעות ב, א-ב
..כך בני אדם שנפשותיהם חולות מתאוים ואוהבים הדעות (-המידות) הרעות ושונאים הדרך הטובה ומתעצלים ללכת בה והיא כבידה עליהם למאד.. וכיצד היא רפואתם מי שהוא בעל חמה אומרים לו להנהיג עצמו שאם הוכה וקולל לא ירגיש כלל וילך בדרך זו זמן מרובה עד שיתעקר החמה מלבו ואם היה גבה לב ינהיג עצמו בבזיון הרבה.. וכיוצא בדברים אלו עד שיעקור גובה הלב ממנו ויחזור לדרך האמצעית שהוא דרך הטובה ולכשיחזור לדרך האמצעית ילך בה כל ימיו ועל קו זה יעשה בשאר כל הדעות. אם היה רחוק לקצה האחד ירחיק עצמו לקצה השני וינהוג בו זמן רב עד שיחזור בו לדרך הטובה והיא מדה בינונית שבכל דעה ודעה.
· הרמב"ם מתאר את תיקון המידות כהליך של אימון עצמי, וחזרה ל"דרך האמצע". כאשר מידה רעה נעשתה להרגל עמוק, לא תמיד מספיק להחליט להשתנות. האדם צריך לתרגל במשך זמן התנהגות הפוכה, עד שהנפש מתרגלת מחדש, ואז לחזור אל דרך האמצע. השליטה העצמית, אם כן, אינה רגע של כוח רצון אלא בנייה הדרגתית של הרגלים חדשים. שתפו: האם אנחנו אכן יכולים לאמן את עצמנו רגשית כפי שמאמנים שריר, כך שתגובה שפעם הייתה אוטומטית תהפוך בהדרגה לבחירה?
· שלושת המקורות הבאים חושפים את המלכודת של התשוקה: האדם משוכנע שהדבר הבא יביא לו את העונג שחסר לו, אך כשהוא משיג אותו, תחושת החסר חוזרת ומציבה יעד חדש. מאה הופכים למאתיים, ומאתיים לארבע מאות. הבעיה אינה רק בכמות, אלא בדמיון שמבטיח לנו שהאושר נמצא תמיד במה שעוד אין לנו. קראו לסיום:
קהלת ה, ט
אֹהֵב כֶּסֶף לאֹ יִשְׂבַּע כֶּסֶף.
מדרש רבה — קהלת א, יג [מתורגם]
"אֵין אָדָם יוֹצֵא מִן הָעוֹלָם וַחֲצִי תַּאֲוָתוֹ בְּיָדוֹ."- אֶלָּא אם יש לו מאה - חפץ לעשות מהם מאתיים. ואם יש לו מאתיים - רוצה ארבעה מאות.
הרב יוסף דוב סולובייצ'יק — בית הלוי (בראשית ב, ב)
כָּל תְּשׁוּקַת וְחֶמְדַּת עוֹלָם הַזֶּה, כְּשֶׁיִּתְבּוֹנֵן הָאָדָם בָּהֶם, הֵמָּה רַק בְּחִינַת דִּמְיוֹן כּוֹזֵב לְחוּד. שֶׁהֲרֵי רוֹאִים בְּחוּשׁ שֶׁבְּכָל דָּבָר שֶׁל עוֹלָם הַזֶּה הַהִשְׁתּוֹקְקוּת לָזֶה — הוּא מְרֻבָּה יוֹתֵר וְיוֹתֵר מֵעֶצֶם הַתַּעֲנוּג שֶׁיֵּשׁ בְּאוֹתוֹ דָּבָר. וּבְשָׁעָה שֶׁחוֹמֵד בַּדָּבָר, נִדְמֶה לָאָדָם כְּאִלּוּ הוּא דָּבָר טוֹב וְתַעֲנוּג גָּדוֹל — מָה שֶׁבֶּאֱמֶת אֵינוֹ כֵּן... וְכֵן רְדִיפַת הַמָּמוֹן, הַתְּשׁוּקָה לַמָּמוֹן הִיא הַרְבֵּה יוֹתֵר [מֵהַתּוֹעֶלֶת שֶׁנִּמְצָא בְּמָמוֹן.] ככתוב: מי שיש לו מאה, רוצה מאתיים. רַק כִּי בְּעֵת רוֹדְפוֹ אַחֲרָיו נִדְמֶה לוֹ בְּדִמְיוֹנוֹ אֲשֶׁר אִם יַשִּׂיגוֹ — יַגִּיעוּ לוֹ טוֹבָה מְרֻבָּה. וּכְשֶׁיַּשִּׂיגוֹ יִרְאֶה שֶׁאֵין בּוֹ תּוֹעֶלֶת. וּמִכָּל מָקוֹם אֵין הָאָדָם חוֹזֵר בּוֹ, וְיֵשׁ לוֹ מָנֶה מְבַקֵּשׁ מָאתַיִם, כִּי יִטְעֶה שׁוּב בְּדִמְיוֹנוֹ כִּי רַק בְּמָאתַיִם יַגִּיעַ לוֹ הַטּוֹבָה אֲשֶׁר בְּדִמְיוֹנוֹ. וְכֵן הוֹלֵךְ כָּזֶה לְעוֹלָם [עד אין־סוף].
· סוף דבר: האדם נולד עם רצון טבעי לעונג, אך היכולת לחיות חיים טובים תלויה בשאלה מי מנהל את הרצון הזה. המקורות מלמדים שהמרדף אחר עוד אינו מבטיח סיפוק, משום שהתשוקה מתרגלת במהירות ודורשת את הדבר הבא. לכן שליטה עצמית אינה ויתור על הנאה, אלא היכולת לבחור את הטוב באמת, להכיר במה שכבר יש, להציב גבולות ולתרגל הרגלים חדשים. כך האדם אינו עבד לתשוקותיו, אלא לומד להשתמש בהן כדי לבנות חיים של עונג, נחת ומשמעות.

